300अजन्ता के द्वितीय गुफा के प्रवेश द्वार का मण्डप
भद्र, ड्यौढ़ी, द्वारमंडप या पोर्च () किसी भवन के मुखद्वार की सुरक्षा के निमित्त उसके सामने बनाई हुई संरचना है। प्राय: यह तीन ओर से खुली होती है और छत स्तंभों पर, या कभी कभी बिना स्तंभों के ही मुख्य भवन से निकली हुई बाहुधरनों पर आलंबित रहती है।

अनेक प्राचीन मंदिरों में जैसे ऐहोल के दुर्गामंदिर में (५वीं शती), खजुराहो के महादेवमंदिर में (१०-११वीं शती), ओसिया, मारवाड़ के सूर्यमंदिर में ९-१०वीं शती) या मोढेरा, गुजरात के सूर्यमंदिर में भद्र का 'द्वारमंडप' स्वरूप विशेष दृष्टिगोचर है। खुजराहो के मंदिरों में इसे 'अर्द्धमंडप' नाम दिया जाता है। मुख्य मंदिर के अतिरिक्त यह अर्धमंडप होने के कारण, 'ड्योढ़ी' भी कहा जाने लगा। कहीं-कहीं यह तीन ओर से खुला न होकर केवल सामने की ओर ही खुला रहता है, जैसे कांचीपुरम् (कांजीवरम्) के वैकुठ पेरूपल मंदिर में (८वीं शती) या भुवनेश्वर के वैताल देबल मंदिर में। कालांतर में मुख्यद्वार के सामने निकले हुए किसी प्रकार के छज्जे को और अलंकरण के लिए बनाए गए स्तंभों को भी भद्र कहा जाने लगा। पश्चिम में भी 'पोर्च' शब्द का उपयोग वास्तविक ड्योढ़ी या द्वारमंडप के अर्थ में तो होता ही है, मुख्यद्वार पर बने स्तंभों सहित छज्जे के लिए या स्तंभश्रेणी के लिए भी होता है। अमरीका में तो तीन ओर से खुली हुई छतयुक्त कोई भी उपसंरचना जो किसी भी भवन से मिली हो 'पोर्च' कही जाती है। इस प्रकार इसमें और किसी बरामदे या शयनप्रांगण में प्राय: कुछ अंतर ही नहीं रह जाता।

 इतिहास 
अति प्राचीन संरचनाओं से भी भद्र के मूल रूप का अनुमान किया जा सकता है। इस दृष्टि से बाड़ावार पहाड़ियों में लोमश ऋषि की कुटी (३री शती ई. पू.) उल्लेखनीय है। यद्यपि इसका द्वारमंडप तीन ओर से नहीं, केवल सामने से ही खुला है। स्तंभश्रेणी के रूप में भद्र नासिक की गुफाओं (३री शती) में देखे जा सकते हैं, जिनका अनुकरण बाद में बौद्ध वास्तुकला मे अबाध गति से हुआ है। मुख्यद्वार पर होने के कारण अलंकरण की दृष्टि से भी इनका महत्वपूर्ण स्थान था।

मिस्र के भित्तिचित्रों से प्रकट होता है कि वहाँ के घरों में भी कभी कभी भद्र बनाए जाते थे। एथेंस के टावर ऑव विंड्स (प्रथम शती ई. पू.) के यूनानी भद्र उल्लेखनीय हैं। पांपेई में भी ऐसे ही भद्र थे। रोम में कभी-कभी घरों के सामने सड़क की ओर लंबी स्तंभ श्रेणी होती थी, जिसे भद्र कहा जा सकता है। रोमैनेस्क () युग में गिरजाघरों में पश्चिमी द्वारों पर बाहर निकला हुआ सामान्य भद्र बनाया जाने लगा। इतावली रोमैनेस्क कालीन इमारतों में ऐसे ही भद्रों के नमूने वेरोना (१२ वीं शती), मोदेना (१२वीं शती) और परमा (१३वीं शती) में देखे जा सकते हैं। फ्रांस में और विशेषकर बरगंडी में भद्र के स्वरूप में और भी विकास हुआ। वहाँ पर एक ऊँची गुंबजवाली संरचना के रूप में यह इमारत का विशेष महत्वशाली अंग हो गया जो काफी चौड़ा, कभी कभी तो सारे गिरजाघर की चौड़ाई के बराबर ही, होता था।

विविधताप्रेमी इंग्लैंड ने भद्र का इस प्रकार विकास किया कि इसने 'गेलिली' नाम से एक अलग संरचना का ही रूप ले लिया। पुनरुद्धार काल में भद्र का उपयोग पोर्टिका या ओसरा के रूप में ही होने लगा। किंतु १८वीं शती के अंत तक इंग्लैंड और अमरीका में सभी घरों में दो या चार स्तंभवाले सादे भद्रों का निर्माण आम हो गया।

आजकल भी मंदिर या कलाभवन आदि जैसी प्राचीन परिपाटी की उद्धारक कतिपय विशेष इमारतों को छोड़कर प्राय: सभी महत्वपूर्ण इमारतों में भद्र का प्रयोग उपयोगमूलक हो गया है। उपयोग की दृष्टि से स्तंभ अनावश्यक ही नहीं, बाधक भी समझे जाने लगे हैं और द्वार पर छाया के लिए बाहुधरनों पर आलंबति सादे भद्र ही पर्याप्त माने जाते हैं। स्तंभ होते भी हैं तो पीछे की ओर ही, ताकि द्वार पर आने वाले वाहनों के लिए तीन ओर से बिल्कुल खुला निर्बाध स्थान उपलब्ध हो सके। वर्तमान ढाँचेदार संरचनापद्धति, सादे छज्जे जैसे भद्रों के लिए विशेष अनुकूल सिद्ध हुई है। अलंकरण के नाम पर संपूर्ति सामग्री की विविधता और कुछ खड़ी तथा कुछ पड़ी सीधी रेखाओं को ही प्रमुखता दी जाती है। भारी और अलंकृत स्तंभों युक्त भद्र भारवाही संरचनापद्धति के साथ ही, बल्कि उससे भी अधिक तेजी से लुप्त होते जा रहे हैं।

 आधुनिक वास्तुकला में प्रकार 
 शीशे की बरामदा 
शीशे की बरामदा को कांच लगी हुई बरामदा भी कहा जाता है, एक ऐसा बरामदा है जो इस तरह से बनाया या पुनर्निर्मित किया गया है कि उसे स्क्रीन से घेर दिया गया है, जो वास्तव में एक बाहरी कमरे का निर्माण करता है।

 सोने के लिए बरामदा 
सोने के लिए बरामदा एक ऐसा बरामदा है जो आधे खुले सोने के क्षेत्र के रूप में उपयोग के लिए बनाया या संशोधित किया गया है। सोने के लिए बरामदा सामान्य खुला बरामदा हो सकता है, शीशे से कवर किया गया हो सकता है या शीशे वाली खिड़कियां हो सकती हैं, जिन्हें खोला जा सकता है।

 पोर्टिको 
पोर्टिको (इतालवी) एक ऐसा बरामदा शैली है जिसमें स्तंभ या स्तंभश्रेणी का उपयोग होता है, जैसा कि इतालवी आधुनिक वास्तुकला में उपयोग किया जाता है।

 बारिश से बचने के लिए बरामदा 
बरामदा एक ओर से खुली छत के साथ एक छत होती है। इसे बारिश की बरामदा भी कहते हैं, यह एक प्रकार का बरामदा है, जिसमें छत और स्तंभ होते हैं, जो छत से बाहर निकलते हैं और भूमि तक पहुँचते हैं। छत बरामदा से कुछ फीट बाहर निकल सकती है, जिससे एक छत्रयुक्त पैटियो बनता है। बारिश की बरामदा, जिसे कैरोलिना बरामदा भी कहा जाता है, आमतौर पर संयुक्त राज्य के दक्षिण-पूर्व में पाया जाता है।

 लॉजिया 
लॉजिया एक छत वाला बाहरी गलियारा या बरामदा है, जो पहले तल का हिस्सा होता है, या इसे दूसरे स्तर पर उठाया जा सकता है। छत को स्तंभों या आर्च द्वारा समर्थित किया जाता है, और बाहरी तरफ खुले होते हैं।

 वेरांडा 
वेरांडा (जिसे "विरंडा" भी लिखा जाता है) आमतौर पर बड़ी होती है और इमारत के पूरे मुख को गेरती है। इसका एक उत्कृष्ट उदाहरण ग्रैंड होटल है जो मकिनाक आइलैंड, मिशिगन में स्थित है, जो दुनिया का सबसे लंबा बरामदा है जिसकी लंबाई 660 फीट (200 मीटर) है।

 सोलारियम 
सोलारियम या सनी रूम, जिसे फ्लोरिडा रूम भी कहा जाता है, किसी भी कमरे या एक अलग भवन हो सकता है, जो आमतौर पर कांच से ढका होता है, लेकिन बंद बरामदा भी हो सकता है।

 स्टूप 
स्टूप एक प्लेटफॉर्म होता है, आमतौर पर सीढ़ियों के ऊपर का हिस्सा होता है, और अगर इसे छत से ढका जाता है, तो यह एक छोटा बरामदा होता है।

 चित्रदीर्घा 

 सन्दर्भ 

श्रेणी:वास्तुकला